b'\n_START_ARTICLE_\nMyyttihovi\n_START_SECTION_\nJuoni\n_START_PARAGRAPH_\nSeth ja Kendra Sorensonin vanhempien l\xc3\xa4htiess\xc3\xa4 matkalle sisarukset joutuvat viett\xc3\xa4m\xc3\xa4\xc3\xa4n kes\xc3\xa4\xc3\xa4 isovanhempiensa luona. Myyttihoviksi kutsutussa paikassa Sorenson-vaari kielt\xc3\xa4\xc3\xa4 lapsia menem\xc3\xa4st\xc3\xa4 tilalla olevaan latoon ja l\xc3\xa4heiseen mets\xc3\xa4\xc3\xa4n. Seth l\xc3\xa4htee kuitenkin kiellosta huolimatta tutkimaan mets\xc3\xa4\xc3\xa4. Huolestunut Kendra seuraa velje\xc3\xa4\xc3\xa4n mets\xc3\xa4\xc3\xa4n ja pian sisaruksille selvi\xc3\xa4\xc3\xa4, ett\xc3\xa4 maatilalleen omistautunut Sorenson-vaari on itse asiassa Myyttihovin lumotun luonnonpuiston tilanhoitaja. Lumotussa luonnonpuistossa Seth ja Kendra kohtaavat keijukaisia, vedenneitoja, satyyreja ja petollisia pikkupiruja. He my\xc3\xb6s erehtyv\xc3\xa4t rikkomaan maagista lakia ja vapauttamaan ikiaikaisen pahuuden. Kendra onnistuu kukistamaan demoni Bahumatin mukaan houkuteltujen keijujen avulla.\n_START_SECTION_\nVastaanotto\n_START_PARAGRAPH_\nKirja on saanut paljon my\xc3\xb6nteist\xc3\xa4 kritiikki\xc3\xa4, muun muassa Christopher Paolini ja Orson Scott Card ovat kehuneet teosta. _NEWLINE_Helsingin Sanomissa Vesa Sis\xc3\xa4tt\xc3\xb6 kuvaili kirjaa seuraavasti: \xe2\x80\x9dMyyttihovi yll\xc3\xa4tt\xc3\xa4\xc3\xa4 my\xc3\xb6nteisesti! Voi kysy\xc3\xa4, mihin tarvitaan viel\xc3\xa4 yht\xc3\xa4 sarjaa, jossa joukko nuoria saa tiet\xc3\xa4\xc3\xa4, ett\xc3\xa4 keijukaiset, noidat ja muut yliluonnolliset olennot ovatkin ihan todellisia. Brandon Mullin romaanissa on kuitenkin kiehtovan paljon kummallisia k\xc3\xa4\xc3\xa4nteit\xc3\xa4 ja omituisia otuksia.\xe2\x80\x9d Lis\xc3\xa4ksi teosta ovat kehuneet The New York Times ja Kirkus Review.'